Svītrainais sesks

Svītrainais sesks (Ictonyx striatus) ir vidēja auguma sermuļu dzimtas (Mustelidae) plēsējs, kas pieder svītraino sesku ģintij (Ictonyx). Svītraino sesku mēdz saukt arī par Āfrikas sesku vai zorillu. Svītrainā seska tuvākais radinieks ir Sahāras svītrainais sesks.

Svītrainais sesks ir plaši sastopams savannā, tuksnesī un pustuksnesī, okeāna piekrastes smilšainajās kāpās Namiba tuksnesī un citās klajās, atklātās vietās, ziemeļos sākot ar Sāhilas joslu Sahāras tuksneša dienvidos, uz rietumiem līdz Sudānai, visā Āfrikas austrumu piekrastē un uz dienvidiem līdz pašai Dienvidāfrikai. Tas dzīvo gan ielejās, gan kalnos līdz 4000 metriem virs jūras līmeņa. Svītrainais sesks dzīvo ne tikai sausos apvidos, bet apmetas arī lietus meža biezoknī un pat purvos.ADW: Ictonyx striatus: Information 

 Izskats un īpašības 
Svītrainajiem seskiem, kā visiem caunu dzimtas dzīvniekiem, ir garš, slaids ķermenis ar īsām kājām. Ķermeņa garums bez astes ir apmēram 33—38 cm, astes garums 20—30 cm,Zorilla Printout- EnchantedLearning.com svars 1—1,4 kg. Tēviņi ir nedaudz lielāki par mātītēm. Ārēji tas atgādina skunksu un Āfrikas svītraino zebieksti. Kažoka pamatkrāsa ir melna ar četrām baltām garenvirziena svītrām, kas sākas uz galvas un beidzas pašā astes galā. Uz sejas svītrainajam seskam ir raksturīgas baltas zīmes: nelieli balti laukumi uz pieres un virs acīm, atgādinot baltas, kuplas uzacis. Svītrainā seska portretu var apskatīt šeit . Salīdzinot ar Āfrikas svītraino zebieksti, svītrainā seska kažoka matojums ir garš un pūkains, bet zebiekstei, atšķirībā no seska, uz sejas nav balto zīmju, kā arī zebiekstes galvas virsa ir pilnīgi balta, atgādinot baltu bereti.

Svītrainā seska priekšķepām ir asi nagi, kas piemēroti gan zemes rakšanai, gan uzkāpšanai kokā. Zobi ir mazāki nekā zebiekstēm.

 Uzvedība 
Svītrainais sesks ir nakts dzīvnieks. Tas ir vientuļnieks un nelabprāt satiekas ar savas sugas brāļiem un māsām, izņēmums ir riesta laiks. Tēviņi ir īpaši agresīvi viens pret otru. Zinātnieki uzskata, ka svītrainajiem seskiem nav savas teritorijas, un to dzīves veids ir nepārtraukta klejošana. Tie atpūšas koku dobumos vai akmeņu krāvumos. Dzīvnieki spēj izrakt arī alu vai apsegt sevi ar sausu zāli, zariņiem un lapām, ja tuvumā nav piemērotas slēptuves.

Lai arī svītrainie seski labi peld un kāpj kokos, tomēr vislabāk jūtas uz zemes. Tie pārvietojas kūkumainiem lēcieniem: mugura ir izliekta arkas veidā, aste izslieta vertikāli uz augšu, bet astes gals ir noliecies uz leju. To gaita atgādina mangusta gaitu.

No ienaidniekiem izvairās ar dažādiem paņēmieniem: izdalot nepatīkamu smaku no dziedzeriem zem astes, tēlojot mirušu un rāpjoties kokos. Reizēm svītrainais sesks, tēlojot beigtu, var nogulēt pat pusstundu, kamēr ienaidnieks ir aizgājis.2009 April

 Barība 
Svītrainais sesks ir tipisks plēsējs un izteikts gaļēdājs. Tas medī dažādus kukaiņus, rāpuļus, vardes, putnus un no ligzdām izēd olas.  Medījumu meklē gan virs zemes, gan rokot augsni.

 Vairošanās 
Svītrainie seski paliek viens pret otru laipnāki tikai riesta laikā, kas sākas agrā pavasarī un beidzas vasarā. Mazuļi dzimst laikā no septembra līdz decembrim. Mātītēm gada laikā parasti ir tikai viens metiens, bet, ja mazuļi agri aiziet bojā, mātīte pārojas vēlreiz. Grūsnības periods ilgst 6 nedēļas. Miga tiek ierīkota pazemes alā. Parasti piedzimst 1—4 nevarīgi un akli mazuļi, kas sver 15 g. Mazuļiem nav apmatojuma, un to āda ir rozā. Pēc 21 dienas tos klāj īss matojums. Acis atveras 35—42 dienu vecumā. Lai arī reizēm svītrainie seski nogalina savus mazuļus, kad tie ir 9 nedēļas veci, ar pienu māte tos baro 18 nedēļas. Dzimumbriedumu jaunie dzīvnieki sasniedz 20—30 nedēļu vecumā. Svītrainais sesks dzīvo līdz 13 gadu vecumam.

 Atsauces 

 Ārējās saites 
 Svītrainā seska foto (scienceblogs.com)
 Svītrainā seska foto (biolib.cz)
 Zorilla  (krievu valodā)
 Mattanu (angļu valodā)

Kategorija:Svītrainie seski
Kategorija:Āfrikas fauna